Anne Danielsen

Anne Danielsen (født 21. februar 1963) er en norsk sanger og professor ved Institutt for musikkvitenskap, Universitetet i Oslo.

Vokalist og radio
Hun var vokalist og med på å starte Oslobandet  Ung Pike Forsvunnet som ga ut flere plater 1982–86. Så sang hun i Sammen for livet i Forente Artister i 1985 og bidro som korist på plater med Espen Beranek Holm og med Anne Grete Preus. Hun var 1986–90 i bandet Duck Spin   med ektefellen Tellef Øgrim som ga ut Wake Me When The Moon Comes Up i 1989. Hun jobbet i P2 1994–95 der hun med Erik Jacobsen ledet programmet «Bak lydmuren» som handlet om popmusikk.

Akademia
Hun tok hovedfag ved Institutt for musikk og teater, Universitetet i Oslo i 1993 på en avhandling om den amerikanske funkvokalisten og gitarist Prince. I 2001 tok hun doktorgrad samme sted med en avhandling om den amerikanske funksangeren James Browns virke 1967–73 samt 70-tallets P-Funk.

Bokutgivelsen herfra brakte henne i 2006 Irving Lowens Book Award fra The Society for American Music. Prisen gis for bøker som handler om amerikansk musikk.

Fra 2009 er hun professor ved Institutt for musikkvitenskap. Hun er (per 2018) leder sammen med Alexander Refsum Jensenius for Center for Interdisciplinary Studies in Rhythm, Time and Motion RITMO, et senter for fremragende forskning 2017–26. Dette senteret skal studere «de grunnleggende kognitive mekanismene som ligger til grunn for menneskers rytme og tidsopplevelse», og fikk i 2018 universitetets innovasjonspris.

Ved samme institutt har hun blant annet, med et stipend til Yngre fremragende forskere fra Norges forskningsråd, ledet prosjektene «Rhythm in the Age of Digital Reproduction (RADR)», 2004–09, «Micro-rhythmic relationships in computer-based, groove-oriented music», og «Sky & Scene». I 2017 uttalte hun at all musikk er politisk.

Utgivelser
Anne Danielsen, My name is Prince. En studie i «Diamonds and pearls», hovedfagsavhandling, 147 sider, Institutt for musikk og teater, Universitetet i Oslo, 1993/6.
Anne Danielsen, Presence and Pleasure The Funk Grooves of James Brown and Parliament, dr.gradsavhandling, 273 sider, 2001.  Utgitt som boken Presence and Pleasure The Funk Grooves of James Brown and Parliament, Wesleyan, 2006.  
Anne Danielsen, Donatella De Paoli, Anne-Britt Gran, Jørgen Langdalen, Kunsten å hellige middelet, Høyskoleforlaget, 2003
Anne Danielsen og Janne Stang Dahl, Regionale jazzsentre, Fagbokforlaget, 2006
Anne Danielsen (red.), Musical Rhythm in the Age of Digital Reproduction, antologi, Routledge, 2016.
Vestens musikkhistorie, Cappelen, 2012. Mange forfattere, deriblant Anne.
Ragnhild Brøvig-Hanssen and Anne Danielsen, Digital signatures. The Impact of Digitization on Popular Music Sound, MIT Press, 2016

Referanser

Eksterne lenker 
 
 
  

Norske sangere
Norske musikkprofessorer
Personer fra Oslo
Professorer ved Universitetet i Oslo